Teater Fusentast

Teater Fusentast er et norsk figurteaterkompani som ble etablert i Trondheim i 1989. Teateret setter hovedsakelig opp forestillinger for barn og unge.
Kompaniet ledes av Jaap den Hertog og Coby Omvlee. Randi Størseth er (per 2017) ansatt i en 40 %-stilling som produsent.

Turnerende teater

Teater Fusentast driver oppsøkende virksomhet og deltar på lokale arrangementer og kulturfestivaler rundt om i Norge. I tillegg har kompaniet drevet en utstrakt turné-virksomhet utenlands, med opptredener i Danmark, Sverige, Belgia, Tyskland, Østerrike, Nederland, Frankrike, Italia, Litauen, Russland, Bangladesh, Burkina Faso, Benin og Elfenbenskysten.

Da Teater Fusentast gjestet Stamsund Internasjonale Teaterfestival (SIT) i 2008, fremhevet NRKs anmelder blant annet deres bidrag i sin oppsummering av festivalens oppsetninger for barn:
«(---) I nabobrygga spilles det figurteater med ”Teater Fusentast” som til daglig holder hus i Trondheim. Nederlandske Coby Omvlee og trønderen Karl Markus Reinert har satt sammen dikt og regler til en utrolig fargerik, variert og spennende forestilling. Fusentast regnes som et av de mest markante figurteatrene i landet, og det innfrir med rette i Stamsund på onsdag.»

Peer Gynt

Den 17. mai 1992 hadde Teater Fusentast premiere på Henrik Ibsens Peer Gynt. Det var Gösta Kjellin som hadde skrevet manuset til figurteaterversjonen av Ibsens dramatiske dikt. Regien var ved Harry Guttormsen, og scenografien ved Gunnar Fretheim. Musikken var komponert av Frode Fjellheim, og dukkene var laget av Jaap den Hertog. Forestillingen ble til i samarbeid med Figurteatret i Nordland. I år 2000 var dette den eneste nordiske produksjonen som ble invitert til den store, internasjonale figurteaterfestivalen i Charleville-Mézières.

Doña Quichota

I 1998 satte Teater Fusentast opp Doña Quichota, basert på Cervantes' tobindsverk Don Quijote, med den kjente scenekunstneren Nola Rae som regissør. Oppsetningen var et samarbeid med Trøndelag Teater. Coby Omvlee hadde skrevet stykket og spilte selv Doña Quichota, mens Marit Jaastad hadde rollen som Sandra Pansy (basert på romanverkets Sancho Panza). Etter den første spilleperioden fortsatte Marit Jaastad i andre roller på Trøndelag Teater, der hun var ansatt, og Marit Synnøve Berg overtok Sandra Pansys rolle.

Katitzi

I 2000 hadde Teater Fusentast premiere på stykket Katitzi, som var teatrets egen dramatisering av de selvbiografiske barnebøkene til svenske Katarina Taikon.

Den store finalen - hvordan overleve Dommedag

Stykket Den store finalen – hvordan overleve Dommedag er basert på en satirisk novelle fra 1946 av den nederlandske forfatteren Belcampo (egentlig Herman Pieter Schönfeld Wichers). På originalspråket heter novellen Het Grote Gebeuren, og beskriver hvordan en småbybefolkning forholder seg når Apokalypsen inntreffer. Teater Fusentasts oppsetning foregår ved at dukkespillerne (Omvlee og den Hertog) spiller ut scenene i en miniatyrby bygget opp på et bord midt i scenerommet. Ved hjelp av lamper og prosjektører vises forestillingen på en vegg rett overfor publikum.

Panopticum

Siden 1997 har Teater Fusentast utforsket bruken av det såkalte panopticumet; et titteskap der utøverne viser sine dukketeaterforestillinger for opptil fire tilskuere av gangen.
Teater Fusentast har (per 2017) utviklet tre ulike oppsetninger for sitt panopticum.

Priser og utmerkelser

I 2007 ble Teater Fusentast tildelt Birgit Strøms minnepris for forestillingen Sand mellom tærne. Denne oppsetningen ble utformet med utgangspunkt i livshistorien til Jaap den Hertogs jødiske bestemor Hetty, som ble født i 1914 og døde i 2001. Hetty opplevde krig og jødeforfølgelser i løpet av sitt lange liv, og stykket hedrer hennes evne til å bevare troen på det gode i mennesket. Juryen for Birgit Strøms minnepris skrev i sin begrunnelse at 
«Birgit Strøm gikk ikke av veien for å ta opp alvorlige temaer, fortalt med varme og humor. Dette finner vi også i den forestillingen juryen har valgt. Forestillingen har store tekniske kvaliteter og den utnytter alle teatrets virkemidler – den gir plass til både skuespillerne, figurene og publikum. Forestillingen forteller en sterk historie, en personlig historie. Den stiller også spørsmål om hva som gjør livet verdt å leve – og svarer bl.a. med forestillingens tittel: Sand mellom tærne.» 
Sand mellom tærne mottok også en av tre priser for beste forestilling under figurteaterfestivalen Karakumu Asilelis i Klaipeda, Litauen i 2007. Per 2018 står forestillingen fortsatt på programmet til Teater Fusentast.